Sou jy hom gekorrigeer het? | Om te probeer verstaan
← Hoeveel reg moet die staat hê om vir die kerk voor te sê?
Laat groei die kerk: Die Bybelse manier! →
Sou jy hom gekorrigeer het?
Posted on Maart 24, 2019 by Retha Faurie | Lewer kommentaar
Die onderstaande storie is so ampertjies waar. So hier en daar is klein detailtjies verander om die skuldiges te beskerm.
Koos* (nie sy regte naam nie) weet dat sy godsdienstige, konservatiewe Dopperkerk-neef, wat gereeld kommentaar op sy plasings lewer, selibaat gay is. Koos is ook Facebook-vriende met 'n liberale pastoor. Op 'n dag skakel Koos na 'n kritiese artikel oor 'n politikus, wat onder meer beskuldig word dat hy "homofobies" is. Gay sake was nie eintlik waarom Koos die artikel gedeel het nie, maar die pastoor het onmiddelik gereageer deur te vertel waarom en hoe die politikus se houding teenoor gays verkeerd is. Waarop die godsdienstige neef, wat moeite doen om sy natuur in toom te hou, vir die pastoor vra: "Het jy al ooit jou Bybel gelees?"
Nou ja, die twee ken mekaar nie. Die een weet nie die ander is 'n predikant nie. Die ander weet nie dat as hy vooroordele teenoor gays wil verminder, hierdie man iemand is wat sy boodskap dalk nodig het nie. Liberale Pastoor beskuldig Gay Neef toe van 'n liefdelose houding teenoor gays, terwyl die kanse goed is dat Gay Neef 'n meer genadige interpretasie van die Bybel oor die saak sou kon waardeer, as die pastoor net sou gekies het om hom daaraan bloot te stel.
Nie lank daarna nie pos die gay neef 'n meem op Facebook met hierdie woorde:
It takes a real man to live for God – a lot more man than to do whatever you want.
Eers dink Koos sy feministiese suster gaan reageer: "Mans wat reg doen, is nie meer man as mans wat verkeerd doen nie! Man wees is 'n biologiese feit, nie 'n stelling oor karakter nie! Om goed doen met manlikheid te vereenselwig is 'n belediging vir vroue, en 'n 'n voorbeeld van die No True Scotsman Fallacy!"
Maar sy doen dit nie. Dis haar neef ook, en kan ook raai van die stryd wat hy stry, die eensaamheid waarteen hy sukkel. Hy doen wat hy glo goed is, en vermy wat hy glo sleg is, teen 'n hoë koste vir homself. Hy is tegnies verkeerd oor man wees, maar in 'n wêreld wat hom om ander redes vertel hy is nie man genoeg nie, gaan sy nie nog 'n rede vir man wees by hom wegvat nie.